KOMISIJOS ĮGYVENDINIMO REGLAMENTAS (ES) 2020/916

2020 m. liepos 1 d.

kuriuo leidžiama išplėsti ksilooligosacharidų naudojimo kaip naujo maisto produkto pagal Europos Parlamento ir Tarybos reglamentą (ES) 2015/2283 paskirtį ir iš dalies keičiamas Komisijos įgyvendinimo reglamentas (ES) 2017/2470

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2015 m. lapkričio 25 d. Europos Parlamento ir Tarybos reglamentą (ES) 2015/2283 dėl naujų maisto produktų, iš dalies keičiantį Europos Parlamento ir Tarybos reglamentą (ES) Nr. 1169/2011 ir panaikinantį Reglamentą (EB) Nr. 258/97 ir Komisijos reglamentą (EB) Nr. 1852/2001 (1), ypač į jo 12 straipsnį,

kadangi:

(1) Reglamente (ES) 2015/2283 nustatyta, kad pateikti Sąjungos rinkai galima tik leidžiamus naudoti ir į Sąjungos sąrašą įtrauktus naujus maisto produktus;

(2) pagal Reglamento (ES) 2015/2283 8 straipsnį buvo priimtas Komisijos įgyvendinimo reglamentas (ES) 2017/2470 (2), kuriuo nustatomas Sąjungos naujų maisto produktų sąrašas;

(3) pagal Reglamento (ES) 2015/2283 12 straipsnį Komisija turi pateikti įgyvendinimo akto, kuriuo leidžiama pateikti Sąjungos rinkai naują maisto produktą ir kuriuo atnaujinamas Sąjungos sąrašas, projektą;

(4) Komisijos įgyvendinimo reglamentu (ES) 2018/1648 (3) leista Sąjungos rinkai pateikti ksilooligosacharidus kaip naują maisto produktą pagal Reglamentą (ES) 2015/2283, skirtą naudoti visiems vartotojams skirtuose įvairių kategorijų maisto produktuose, būtent – duonoje, pusryčių javainiuose, sausainiuose, sojų gėrimuose, jogurte, vaisiniuose užtepuose ir šokoladiniuose konditerijos gaminiuose;

(5) 2019 m. lapkričio 25 d. bendrovė „Shandong Longlive Biotechnology Co. Ltd“ pateikė Komisijai paraišką dėl naujo maisto produkto ksilooligosacharidų naudojimo sąlygų pakeitimo pagal Reglamento (ES) 2015/2283 10 straipsnio 1 dalį. Paraiškoje prašoma išplėsti ksilooligosacharidų naudojimo paskirtį maisto papilduose, kaip apibrėžta Europos Parlamento ir Tarybos direktyvoje 2002/46/EB (4), skirtuose visiems suaugusiems vartotojams, neviršijant didžiausio leidžiamo suvartoti 2 g per parą kiekio;

(6) Komisija mano, kad nebūtina, jog Europos maisto saugos tarnyba (toliau – Tarnyba) atliktų dabartinės paraiškos saugos vertinimą pagal Reglamento (ES) 2015/2283 10 straipsnio 3 dalį, nes siūlomą ksilooligosacharidų naudojimo paskirties išplėtimą apima Tarnybos atliktas saugos vertinimas (5), kuriuo grindžiamas Įgyvendinimo reglamentu (ES) 2018/1648 suteiktas leidimas naudoti ksilooligosacharidus;

(7) toje nuomonėje Tarnyba atliko konservatyvų poveikio vertinimą, naudodama didžiausią numatomą paros dozę remiantis prielaida, kad asmuo vartos visus siūlomus maisto produktus, kurių sudėtyje yra didžiausias pridėtas ksilooligosacharidų kiekis. Remdamasi šiuo poveikio vertinimu Tarnyba padarė išvadą, kad gauta didžiausia numatoma paros dozė –7,7 g ksilooligosacharidų per parą – tebėra gerokai mažesnė už 10–12 g ksilooligosacharidų paros dozę, kuri buvo susieta su žmonių klinikinių intervencinių tyrimų metu nustatytu ūmiu ir trumpalaikiu poveikiu virškinimo traktui, ir mažesnė už maistinę pamatinę vertę –25 g maistinės ląstelienos per parą visiems suaugusiems vartotojams, kurią pirmiau nustatė Tarnyba (6);

(8) dėl siūlomo ksilooligosacharidų naudojimo paskirties išplėtimo maisto papilduose, kai suvartojama 2 g per parą, kartu su didžiausiu suvartojamu ksilooligosacharidų kiekiu –7,7 g – pagal šiuo metu leidžiamą naudojimo kaip naujo maisto produkto paskirtį, bendras didžiausias ksilooligosacharidų suvartojimo per parą kiekis galėtų būti 9,7 g. Šis bendras suvartojamas kiekis taip pat bus mažesnis už ksilooligosacharidų suvartojamą kiekį – 10–12 g, kuris buvo susietas su žmonių klinikinių intervencinių tyrimų metu nustatytu ūmiu ir trumpalaikiu poveikiu virškinimo traktui, ir mažesnis už maistinę pamatinę vertę –25 g maistinės ląstelienos per parą visiems suaugusiems vartotojams, kurią pirmiau nustatė Tarnyba;

(9) paraiškoje pateikta informacija ir Tarnybos mokslinė nuomonė, kartu su pirmiau nurodytomis aplinkybėmis, yra pakankamas pagrindas nustatyti, kad siūlomas naujo maisto produkto „ksilooligosacharidų“ naudojimo paskirties išplėtimas atitinka Reglamento (ES) 2015/2283 12 straipsnį;

(10) todėl tikslinga iš dalies pakeisti Sąjungos leidžiamų naujų maisto produktų sąraše nurodytas ksilooligosacharidų naudojimo sąlygas, į jas įtraukiant ksilooligosacharidų naudojimą maisto papilduose, skirtuose suaugusiems vartotojams;

(11) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Įgyvendinimo reglamentu (ES) 2017/2470 nustatytas Sąjungos leidžiamų naudoti naujų maisto produktų sąrašas, kiek tai susiję su nauju maisto produktu ksilooligosacharidais, iš dalies keičiamas kaip nurodyta šio reglamento priede.

2 straipsnis Įgyvendinimo reglamento (ES) 2017/2470 priedas iš dalies keičiamas pagal šio reglamento priedą.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2020 m. liepos 1 d. Komisijos vardu Pirmininkė Ursula VON DER LEYEN

(1) OL L 327, 2015 12 11, p. 1.

(2) 2017 m. gruodžio 20 d. Komisijos įgyvendinimo reglamentas (ES) 2017/2470, kuriuo pagal Europos Parlamento ir Tarybos reglamentą (ES) 2015/2283 dėl naujų maisto produktų nustatomas Sąjungos naujų maisto produktų sąrašas (OL L 351, 2017 12 30, p. 72).

(3) 2018 m. spalio 29 d. Komisijos įgyvendinimo reglamentas (ES) 2018/1648, kuriuo leidžiama pateikti rinkai ksilooligosacharidus kaip naują maisto produktą pagal Europos Parlamento ir Tarybos reglamentą (ES) 2015/2283 ir kuriuo iš dalies keičiamas Komisijos įgyvendinimo reglamentas (ES) 2017/2470 (OL L 275, 2018 11 6, p. 1).

(4) 2002 m. birželio 10 d. Europos Parlamento ir Tarybos direktyva 2002/46/EB dėl valstybių narių įstatymų, susijusių su maisto papildais, suderinimo (OL L 183, 2002 7 12, p. 51).

(5) „Scientific Opinion on the safety of xylo-oligosaccharides as a novel food pursuant to Regulation (ES) 2015/2283“ (EFSA Journal 2018;16(7): 5361).

(6) Scientific Opinion on Dietary Reference Values for carbohydrates and dietary fibre (EFSA Journal 2010;8(3):1462).